Grazzi talli lqajt l-istedina tagħna. Bi pjaċir nilqgħuk magħna llum. Mhux soltu li l-Kunsill Ewropew jilqa' mistiedna barranin fil-laqgħat regolari tagħna. L-aħħar darba kienet 11-il sena ilu. Kien il-ħabib tal-qalb tiegħek, Barack Obama. F'Washington, jista' jkun li mhuwiex ċar dak li jagħmel il-Kunsill Ewropew. Kif taf, il-Kunsill Ewropew hu fejn jinġabru s-27 Kap ta' Stat u ta' Gvern tal-UE, ilkoll responsabbli mill-poplu u l-parlament tagħhom. Dan il-grupp hu l-qalba strateġika tal-Unjoni tagħna. U aħna niddeċiedu dwar fejn sejjer il-proġett Ewropew tagħna. Sur President, inti taf sewwa l-isfidi tal-bipartitiżmu. Aħseb u ara meta l-partijiet ikunu 27! Għax hemm 27 Stat Membru. Iżda, fuq kollox, fil-Kunsill Ewropew insawru l-għaqda tagħna, jum wara l-ieħor. Bil-kunsens ta' xulxin. Kien hawn li ddeċidejna li nsiru l-ewwel kontinent b'impatt newtrali fuq il-klima sal-2050. Kien hawn li ddeċidejna dwar il-pjan ta' rkupru storiku tagħna mill-Covid ta' 1.8 triljun. Minbarra l-pjanijiet ta' stimolu nazzjonali tagħna. Hu hawnhekk, pereżempju, li niddeterminaw il-politika tal-UE dwar iċ-Ċina, ir-Russja u t-Turkija. U wara l-elezzjonijiet tal-Istati Uniti, iddiskutejna x'ser tfisser il-Presidenza tiegħek għar-relazzjoni tranżatlantika tagħna. Ninsabu magħqudin fl-evalwazzjoni tagħna. Din hi opportunità storika biex nerġgħu nagħtu l-ħajja lill-kooperazzjoni tagħna. U nsaħħu r-rabta storika tagħna. Minn mindu ġejt elett, tkellimna ħafna dwarek. Issa kuntenti li qed nitkellmu miegħek direttament. L-Amerka ġiet lura. U aħna ferħanin li ġejtu lura. Illum, il-Covid-19 hu l-ewwel prijorità. Ħadd ma hu qawwi sħiħ qabel ma kulħadd ikun qawwi u sħiħ. Irridu ningħaqdu biex neqirdu l-virus. Dan jinkludi li naħdmu flimkien mill-qrib fuq it-tilqim. Li nsaħħu l-produzzjoni u l-kunsinna, u niżguraw katini miftuħa ta' provvista. Ser inkunu l-produtturi ewlenin tat-tilqim – biex inħarsu n-nies tagħna, u n-nies madwar id-dinja. Għalhekk irridu wkoll immexxu l-isforzi – permezz tal-Faċilità COVAX – biex niżguraw li t-tilqim jasal fil-pajjiżi kollha. Għandna l-għodod kollha – ix-xjenza, il-ħila, ir-riżorsi, u r-rieda kollettiva. Billi nieqfu ma' xulxin, spalla ma' spalla, nistgħu nuru li d-demokraziji huma l-aktar xierqa biex iħarsu ċ-ċittadini, jippromwovu d-dinjità, u joħolqu l-ġid. Il-qatgħa li tatna l-pandemija trid tqajjimna mir-raqda. U rridu nibnu mill-ġdid b'mod aħjar u iktar intelliġenti. Hu għalhekk li l-Unjoni Ewropea għamlet trasformazzjoni doppja fundamentali, bil-Patt Ekoloġiku tagħna u l-Aġenda Diġitali tagħna. Aħna konna l-ewwel grupp ta' pajjiżi li ntrabtu li jkollhom impatt newtrali fuq il-klima sal-2050. U oħrajn imxew warajna. Id-deċiżjoni tiegħek li terġa' ddaħħal lill-Amerka fil-Ftehim ta' Pariġi kienet aħbar mill-isbaħ. Din hi bħal mużika għal widnejna. U nappoġġaw is-summit dwar Jum id-Dinja li inti ser issejjaħ ix-xahar id-dieħel. Mil-lat diġitali, nixtiequ li nagħtu eżempju wkoll. U nevitaw li nabbużaw mir-riżorsi tad-data tagħna bħalma abbużajna mir-riżorsi naturali tagħna. Nemmnu li n-nies mhux ser taċċetta li nisfruttaw iżżejjed id-data personali tagħhom. Hux minn kumpaniji li jridu jagħmlu profitt. Jew minn stati sabiex jikkontrollaw iċ-ċittadini tagħhom. Dan la hu sostenibbli għan-negozju, u lanqas għad-demokrazija. Neħtieġu qafas intelliġenti, fejn ir-riżorsi diġitali tagħna ser jintużaw għall-innovazzjoni u l-iżvilupp ekonomiku. U rridu wkoll inħarsu l-"ambjent" tad-demokraziji tagħna u l-libertajiet individwali tagħna. Din hija sfida kumplessa u eċċitanti. Ejjew noħolqu dan il-prinċipju demokratiku diġitali flimkien. Wara l-atroċitajiet tat-Tieni Gwerra Dinjija, ħdimna flimkien biex nibnu ordni internazzjonali bbażat fuq ir-regoli. Ħloqna n-Nazzjonijiet Uniti u istituzzjonijiet internazzjonali oħrajn. U għal għexieren ta' snin, l-Unjoni Sovjetika sfidat dan l-ordni bbażat fuq ir-regoli. Imponew ir-regoli tagħhom u heddew b'forza brutali lil dawk li rreżistew. Meta l-imperu Sovjetiku waqa', emminna fl-hekk imsejjaħ "Tmiem l-Istorja" …ir-rebħa finali tad-demokrazija. Id-demokrazija espandiet tassew. Is-swieq ħielsa mxew 'il quddiem. Aktar pajjiżi ssieħbu fis-sistema multilaterali. Iżda tletin sena wara, nafu li kellna żball dwar ir-rebħa ġenerali tad-demokrazija liberali. Tendenzi awtoritarji nbidlu f'mudelli ġodda. Dawn abbużaw mir-regoli jew għawġuhom, billu użaw għodda ġdida (diżinformazzjoni, theddid ċibernetiku u ibridu) biex jattakkaw id-demokraziji, kemm minn barra kif ukoll minn ġewwa. Dawn ir-reġimi ġodda jheddu lid-demokrazija, id-drittijiet tal-bniedem u l-ordni bbażat fuq ir-regoli. Mill-inqas daqs ir-reġimi tal-Gwerra Bierda. Hu għalhekk li n-NATO għadha s-sisien tal-paċi u s-sigurtà kollettiva tagħna. U aħna l-Ewropej determinati li nerfgħu s-sehem xieraq tagħna mill-piż. Iktar minn qatt qabel, hu f'idejn l-Amerka u l-Ewropa, mas-sieħba tal-istess ħsieb tagħna, li nippromwovu l-mudell demokratiku u l-ekonomija tas-suq ħieles. Dak li nagħmlu flimkiem illum ser jiddetermina d-dinja li ser jgħixu fiha wliedna u wlied uliedna għada. Hu għalhekk li l-bieraħ konna kuntenti li nilqgħu lis-Segretarju Blinken u niddiskutu suġġetti ġeopolitiċi bħaċ-Ċina, ir-Russja, l-Iran jew il-Qarn tal-Afrika, il-Balkani tal-Punent, is-Sħubija tal-Lvant. Ejjew ningħaqdu – biex nibnu dinja aktar ġusta, aktar ekoloġika u aktar demokratika. Ankrata fl-istorja tagħna lkoll. L-UE hija proġett ta' paċi. Illum ngħixu fil-paċi, il-libertà u l-ġid għaliex 76 sena ilu għadd kbir ta' Amerikani waslu fuq ix-xtut tagħna. Huma ġġieldu għal-libertà, il-ġustizzja, u d-demokrazija. U tant mietu – f'isem il-ħelsien. Il-Battalja tal-Ardennes, f'pajjiż twelidi, għadhom jiftakruha sal-lum il-familji, fi qlubhom u f'moħħhom. Dan jgħaqqadna għal dejjem. Ejjew nibnu fuq din il-ħbiberija – biex insawru mentalità tranżatlantika ġdida. Bażi b'saħħitha għall-kooperazzjoni mġedda tagħna. Grazzi mill-ġdid talli sseħibt magħna llejla. U talli qsamt magħna ħsibijietek dwar il-kooperazzjoni futura tagħna. Ara l-paġna tal-laqgħa